Facultatea de Matematică și Informatică din cadrul UB a dat startul înscrierilor pentru admiterea din iulie 2025

Înscrierile pentru concursul de admitere la Facultatea de Matematică și Informatică din cadrul Universității din București, licență IF, sunt în desfășurare! Înscrierea se va face exclusiv online, până pe 5 iulie, ora 23:59, pe platforma dedicată: https://admitere.fmi.unibuc.ro/  

Examenul de admitere se va desfășura miercuri, 9 iulie, la Romexpo (Bulevardul Mărăști 65-67, București, 011465). Acesta constă în rezolvarea unui subiect de matematică obligatoriu și a unui subiect de specialitate, la alegere între materiile matematică, informatică sau fizică, în funcție de domeniul/domeniile pentru care optează absolventul. 
Mai multe detalii despre desfășurarea examenului se găsesc pe pagina oficială a facultății.

Oferta educațională a Facultății de Matematică și Informatică 
Facultatea de Matematică și Informatică dispune de trei programe de licență, ce oferă o pregătire solidă, adaptată cerințelor actuale ale pieței muncii: Informatică, Matematică și Calculatoare și Tehnologia Informației.

Domeniul Matematică, cu o durată de 3 ani, pune accent pe o pregătire teoretică solidă în analiză, algebră, geometrie și probabilități, perfectă pentru studenții care vor să activeze în bănci, societăți de asigurări sau firme private din diverse domenii, inclusiv IT. De asemenea, aceștia pot alege să continue cu studii de masterat sau doctorat, sau chiar să urmeze o carieră didactică sau în cercetare.

Domeniul Informatică are tot o durată de 3 ani și cuprinde cursuri fundamentale de matematică și cursuri avansate de programare, menite să formeze o bază solidă pentru dezvoltarea software. Absolvenții acestui domeniu sunt pregătiți pentru roluri în domeniul IT: dezvoltarea aplicațiilor web, securitate cibernetică, baze de date, inteligență artificială, inginerie software, data science sau consultanță, având, de asemenea, posibilitatea de a urma studii de masterat sau doctorat de Informatică.

Domeniul Calculatoare și Tehnologia Informației (CTI) se întinde pe o durată de 4 ani, absolvenții obținând titlul de Inginer în CTI. Pe lângă cursurile avansate de matematică și informatică, care oferă o pregătire tehnică riguroasă, programa de studiu cuprinde și cursuri fundamentale de științe inginerești precum fizica, realizate în parteneriat cu Facultatea de Fizică a UB. Similar cu domeniul Informatică, absolvenții CTI beneficiază de oportunități de angajare în industria IT, putând, de asemenea, să continue studiile la nivel de masterat și doctorat.
Pentru orice întrebări sau nelămuriri, FMI pune la dispoziție atât o comunitate de WhatsApp,  cât și un grup de Facebook, destinate interacțiunii dintre reprezentanții acestora și persoanele ce doresc să pună întrebări despre procesul de admitere sau să fie informate despre noutăți și regulamente. Link-ul către comunitatea de WhatsApp este disponibil aici, iar link-ul către grupul de Facebook este disponibil aici.
